Kristian Thulesen Dahl (DF), 2003-05-08:
Først til hr. Lars Barfoed, som siger, at der ikke er noget i den nye forfatningstraktat, som det tegner sig, der giver udtryk for, at man i højere grad bliver sådan en selvstændig stat.
Der kører jo f.eks. en debat.
Jeg nævnte helt konkret et af de områder, jeg mener, der er ret væsentlige for en selvstændig nation at varetage.
Det er spørgsmålet om, hvilke andre landes borgere der må komme ind på ens territorium.
Det er spørgsmålet om, at man tildeler asyl eller giver opholdstilladelse til folk, der kommer udefra.
Man diskuterer så bestemt da i konventet og også i andre fora spørgsmålet om asyl- og indvandringspolitik.
Det gør man meget intenst, og det gør
man for at få det gjort ens.
Man diskuterer også fra mange sider, at behovet er, at det skal kunne vedtages med flertal.
Hvis Danmark så ophæver sit retlige forbehold på et tidspunkt, og vi bliver omfattet af sådanne nogle regler her, vil man via et flertal blandt EU-landene kunne nedstemme de stramninger, vi her i Folketinget ellers efter valget i november 2001 har fået mandat af befolkningen til at gennemføre.
Det er i øvrigt noget, som hr. Lars Barfoed og jeg i fællesskab har gennemført her i Folketinget.
Det er jo det paradoksale ved den her debat, at hr. Lars Barfoed med den måde, han håndterer lige præcis spørgsmålet her på, i virkeligheden bliver fortaler for det.
Statsministeren var faktisk inde på i januar, da han holdt sin tale i Landstingssalen, at han ville fremhæve tre områder, hvor EU ikke ville kunne harmonisere lovgivningerne, for at understrege, at der ikke er tale om, at vi nu overgiver al magt til EU.
De tre områder, statsministeren nævnte, var kultur, det nationale uddannelsessystem og beskæftigelsesområdet.
Det var det, han kunne grave frem af eksempler på, at vi stadig væk selv kunne bestemme, efter at forfatningstraktaten var en realitet.
Så jeg tror nok, at man kan sige, at der tages mileskridt.
Hr. Villy Søvndal
svarede jeg jo, at vi helst ville være i den situation den 4. juni, hvor det skal til tredje behandling, at vi kan stemme for alle landene.
Det er derfor, at vi har gjort så meget for at få den overgangsordning for arbejdskraftens fri bevægelighed, som Tyskland og Østrig allerede har meddelt at de vil gøre brug af.
Det er derfor, vi har fremsat beslutningsforslag om det.
Når vi presser på i alle leder og kanter for at få det gennemført, er det jo lige præcis, for at vi kan ende med at stemme for - også for polsk medlemskab af EU.
Så det er jo svaret.
Til hr. Niels Helveg Petersen: Jeg vil overhovedet ikke anfægte hr. Niels Helveg Petersens ret til fortsat at mene, at noget er principløst, men jeg vil så omvendt forfægte Dansk Folkepartis ret til at sige, at der er et reelt problem for danske lønmodtagere og for det danske velfærdssamfund i forhold til arbejdskraftens fri bevægelighed, som Folketinget bliver nødt til at tage stilling til, inden vi skal tredjebehandle lovforslaget.
Der håber jeg, at Det Radikale Venstre, som de har gjort tidligere her i foråret, bakker op om det synspunkt, at vi selvfølgelig skal have klarhed over, hvilke regler der kommer til at gælde på det område, inden lovforslaget kommer til tredje behandling.